מרכז ביכורי העיתים

מרכז ביכורי העתיםהוא מרכז אמנויות הבימה העירוני החשוב בתל אביב-יפו ומן הגופים המובילים בתחומי המחול והתיאטרון בארץ. ביכורי העיתים החל את דרכו כמרכז העשרה, חוגים ובילוי לנוער ובהמשך גם למבוגרים מטעם עיריית תל אביב-יפו ששכן ברחוב הפטמן 6 בתל אביב-יפו. במרץ 2017 נהרס הבניין לטובת הקמת כיתות לימוד ופעילות "מרכז ביכורי העיתים" הועתקה באופן זמני לקמפוס אריסון לאמנויות עד למעבר הצפוי בקיץ 2018 למבנה ששופץ והותאם לכך ברחוב לינקולן 16 בעיר. בשנת 2020 צפויה להסתיים בנייתו של מבנה חדיש במתחם שרונה וזה יהיה משכנו הסופי של המרכז.
מקורו של השם בכתב העת של תנועת ההשכלה - ביכורי העתים (בכתיב המקורי: בִּכּוּרֵי הָעִתִּים) היה כתב עת של תנועת ההשכלה היהודית בתקופת פעולתה באוסטריה ובגליציה, שיצא לאור בווינה בשנים תקפ"א-תקצ"ב (1820–1831).

היסטוריה

מרכז ביכורי העיתים נחנך בשנת 1968, והכיל 3 קומות וכן מרתף ענק ששימש לפעילויות חברתיות ומסיבות. גודלו של המבנה הישן עמד על 1200 מ"ר. הוא שימש למעשה כמרכז פעילות חינוך בלתי פורמלי לנוער מכל רחבי תל אביב-יפו ונחשב בזמנו למתנ"ס הכי מודרני בארץ. היה בו חוג לשחמט בהדרכתם של צ'רניאק ויאיר קריידמן. הופעל בו חוג רדיו שכלל תחנת רדיו מתקדמת שבו למדו נערים להפעיל תחנות רדיו שקישרו עם כל העולם, לימודי שפות, גאוגרפיה וכמו כן גם חוגים לתיאטרון, לריקודי עם, לגלגיליות ועוד. במרכז התקיימה פעילות חברתית חינוכית שלקחו בה חלק מאות חניכים מכיתות ז' עד יב' בהדרכת צוות חינוכי של מדריכים שהיו מטובי המדריכים שעיריית תל אביב-יפו העמידה לטובת הפעילות החינוכית. בסופי השבוע התנהלו במרכז מסיבות ריקודים שמשכו קהל רב. בנוסף שימש המקום כאולם חזרות לאמנים שונים ביניהם ידועי שם וללהקות, בין השאר ללהקות צבאיות, ורבים מן היוצרים המובילים בתרבות הישראלית כיום החלו את דרכם האמנותית בביכורי העיתים. במרכז הייתה גם ספריה מגוונת לעיון והשאלת ספרים.
בין מנהליו של המרכז באותה התקופה: אלקנה יעקובסון ויואל קב ונקי. בין המדריכים החברתיים בו היו: איתן גפני, שלמה טובולסקי (שוער קבוצת הפועל תל אביב לשעבר) ומדריכי ריקודי העם יואב אשריאל ואיתן אורן.
במהלך שנות ה-70 של המאה ה-20, החלה להתעצב זהותו של המרכז והתמחותו בתחומי אמנויות הבימה והמסך. התחומים המובילים בו עסק ועוסק ביכורי העיתים מאז הם לימודי מחול ותנועה הכוללים שיעורי בלט קלאסי לילדים ולנוער, שיעורי מחול מודרני, ג'אז, היפ הופ, פלמנקו ומחול הודי מסורתי. בשנת 2017 הוקמה בביכורי העיתים להקת המצוינות 'אנסמבל רקדנים' שמושכת אליה בני נוער רוקד מצטיין מכל הארץ. במסגרת אנסמבל הרקדנים מחזקים הרקדנים הצעירים את יכולותיהם בבלט קלאסי ונחשפים ליצירותיהם של כוראוגרפים מובילים בארץ ובעולם. עד לעזיבת המבנה בהפטמן 6 פעל במרכז ביכורי העיתים המסלול להכשרת רקדנים בהנחיית נעמי פרלוב והוא עתיד לשוב לביכורי העיתים לאחר המעבר למבנה החדש. בין המורים המלמדים: מרים קופמן, נינה גרשמן, אייל דדון, ברק מרשל ועוד. תחום מרכזי נוסף הוא לימודי התיאטרון ובהם לימודי דרמה ומשחקי תיאטרון לילדים ולנוער מכיתה א' ועד יב' וכן, לימודי תיאטרון למבוגרים. במרכז ביכורי העיתים פועלות שתי קבוצות ייצוגיות: אנסמבל תיאטרון הנוער ואנסמבל תיאטרון המבוגרים. שתי הקבוצות מייצגות את ביכורי העיתים בפסטיבל סתיו תיאטרוני וכן מופיעות על בימות עירוניות ואחרות.
פעילויות נוספות המתקיימות במרכז ביכורי העיתים: השתלמויות מורים למחול בשיתוף משרד החינוך, לימודי יוגה ויניאסה, קורס קיץ בתיאטרון לילדים ונוער, קורס הקיץ הבינלאומי במחול, פעילויות קהילתיות, פעילויות לכל המשפחה ועוד. כמו כן פעל במקום בערבי חמישי ליין הדרכה ומסיבות סלסה משנת 1998 עד הריסת המבנה בשנת 2017, שהפך לליין הוותיק בישראל.
עד להריסת המבנה ברחוב הפטמן התקיימו במרכז ביכורי העיתים פסטיבלים ואירועים גדולים בתחומי הבימה והאמנות החזותית כגון פסטיבל 'בוידעם' - פסטיבל אמנות הכולל עבודות ביכורים במוזיקה, צילום, ספרות, קולנוע ועוד, מפגשי יוצרים לכוראוגרפים ולבמאים, מרכז תקשורת, מדיה דיגיטלית וטלוויזיה קהילתית.